НАРОДНО ЧИТАЛИЩЕ „ЦВЯТКО РАДОЙНОВ – 1885“

град Крън

Отчетен доклад за дейността на читалището за периода

 2022 година

НЧ „Цвятко Радойнов– 1885‘‘ е културна институция в град Крън вече 138 години. Основоположник на читалището е местният учител Недьо Гюдюлев, който на 1- ви януари 1885 г., заедно с неколцина младежи създават Земеделческо дружество „Орало’’. Идеята е то да подпомага тогава още село Крън духовно и материално. Започват да се провеждат литературни четения, поставят се пиеси, постепенно се създава мъжки хор и се слага начало на библиотека. През всички тези години и до днес, в читалището се развива богата художествена самодейност.

Основните функции и задачи, които стоят пред нас са обогатяване на културния живот, развитие на библиотечната дейност, съхраняване на народните традиции и обичаи, партниране с местната управа за развитие на културните процеси.

Ние вярваме, че всеки читател се превръща в съавтор чрез своята гледна точка и въображение. Ето защо нашата библиотека е споделено пространство за книги, хора и идеи. С всяка изминала година, библиотечният фонд се обогатява от дарения, закупени книги от бюджета на читалището, както и от участия в проекти от Министерството на културата. До този момент книжният фонд наброява 12 440 броя библиотечни единици, включващи всички отрасли на човешкото познание, а също и художествена литература за деца и възрастни. Новонабавените книги през последната година са 225 броя. Регистрираните читатели са 301, посещенията са 492, заетата литература е около 1625 тома.

Бяха подредени изложби по повод годишнини за: Христо Ботев, Васил Левски, националния празник на България, Св. Св. Кирил и Методий, Деня на славянската писменост и култура, Агата Кристи, Николай Хайтов, Райна Княгиня, Ран Босилек, Джани Родари, Марк Твен, Деня на народните будители, Йордан Йовков, Иван Вазов, Елин Пелин, Димитър Димов, Международния ден на Земята, Деня на Съединението, Деня на Европа.

Изнесохме уроци по родолюбие с децата от ученическа възраст и ги запознахме с творчеството и делото на Христо Ботев и Васил Левски. По повод Деня на библиотекаря, библиотеката организира традиционното „Аз мога да чета“ с учениците от 1 клас, които посещават библиотеката, запознават се правилата на обслужване и получават първия си годишен абонамент, който е безплатен за всички първокласници. По-големите деца се превръщат в библиотекар за 1 ден.

Друга библиотечна дейност, която обхвана всички малки читатели бе „Маратон на четенето“. С нашето пътуващо куфарче посетихме детската градина, където прочетохме поучителни приказки, продължихме с децата от 1 до 4 клас.

За Деня на книгата и авторското право също бяхме с най-малките деца от детската градина. За Международния ден на детската книга четохме приказки с малките ни самодейци.

За Международния ден на грамотността разиграхме много развлекателни и същевременно образователни игри с децата от клуб „Приятели на книгата“.

През Националната седмица на четенето с удоволствие четохме и играхме с децата от първи и втори клас.

 През последната година бяхме активни в редица конкурси, както на местно, така и на национално ниво.

Не малко бяха участията ни в онлайн конкурси като „Цветни лапи“ , конкурсът „Нарисувай лятото“ в село Винарово, където се включихме с красиви рисунки. Талантливите ни деца рисуваха върху глина в „АРТ СТАЯ“ в гр. Казанлък по проект "Нови спомени с ухание на рози" по програма "Подкрепа за частни организации в областта на любителското изкуство 21" на Национален фонд "Култура". Участие на клуб „Сръчковци“ в национален конкурс „Есента в миниатюри“ организиран от НЧ „Пробуда – 1880“ гр. Бургас. Включихме се в конкурс за рисунка на тема „Дъжд“. Взехме участие във фотоконкурс „Хризантемата“. Организирахме конкурс на тема „Моето семейство“ с участници от цялата страна и чужбина, с грамоти и подаръци за всички участници. С талантливите деца от клуб „Сръчковци“ се включихме и в много коледни и новогодишни конкурси - изработвахме украса, картички, декорация, рисунки и сурвакници. С много емоции, хумор и талант нашите малки участници в конкурса „Чудонемирчета“, както всяка година печелят челни места и високи оценки на журито.

 Весело отпразнувахме празника на виното Трифон Зарезан, като пресъздадохме ритуала за зарязване на лозето, пяхме и танцувахме заедно с гости от околията. Запазихме и обичая Бабинден, където след традиционния ритуал бяхме подготвили забавна програма, посетихме майки с бебенца, където нашата „баба“ извърши ритуала и разказа за тънкостите при отглеждане на бебето. Отбелязахме: Деня на възрастните хора, Деня на християнското семейство. За Сирни Заговезни наши гости бяха кукерите от с. Дунавци.

От 2011 година НЧ „Цвятко Радойнов -1885“  и   Тракийско дружество гр. Крън организират празника Еньовден, който с  годините е прераснал в Празник на билките. От 2015 година в организацията на празника, придобиващ все по-голяма популярност, се включва и Кметство гр. Крън. С годините се увеличават колективите, желаещи да вземат участие в празника, който започва рано преди изгрев слънце (с бране на билки от които се сплита голям еньовски венец). Дългогодишна традиция, с която се  съхранява, предава и представя автентичният български фолклор. запазен от векове по нашите земи.

 По повод честването на Националния празник на България съвместно с училището в град Крън организирахме концерт.

Пресъздадохме и още обичаите Коледуване и Лазаруване. Всяка година малките коледари и лазарки пеят песни и наричат за здраве. Младежката коледарска група в навечерието на Коледа, обикаля къщите в града за здраве и берекет.

 С настъпването на месец март, сръчните жени от дамски клуб „Всичко знаем, всичко можем“ изработиха мартенички, които баба Марта връзва за здраве и благополучие на децата от ДГ „Еделвайс“, град Крън. Всяка година се събираме с дамския клуб за Деня на жената и празнуваме с весело настроение и богата програма. Участвахме във Великденския концерт, организиран от Кметство град Крън МФПГ „Нашенци“.

 За Деня на детето се забавлявахме в детската градина с игри и състезания.

Друга приоритетна дейност на читалището е работа с деца. Вече 14 години отваря врати Лятна академия, която работи с деца по време на лятната ваканция. Дейностите, които включихме са: водни забавления на басейна в комплекс „Зорница“; разходки и игри сред природата; проведохме викторина и затвърдихме знанията си по повод 185 годишнината от рождението на Васил Левски; с мисли и стратегии по черно-белите дъски премина международния ден на шахмата; гостувахме на Филиал 1 на ОБ „Искра“ гр. Казанлък с доброволци от цял свят към МЦР „Взаимопомощ“, гр. Казанлък по проект „По-зелена Европа“; Световния ден на любителите на книгата бе чудесен повод за новаторски игри; прожектирахме филми; взехме участие в проект "Нови спомени с ухание на рози" по програма "Подкрепа за частни организации в областта на любителското изкуство 21" на Национален фонд "Култура", организиран от АРТ СТАЯ гр. Казанлък; посетихме Районна служба "Пожарна безопасност и защита на населението" в гр. Казанлък и наблюдавахме учение със състезателен характер на пожарникари на стадиона; забавлявахме се в паркове и градинки с игри и много веселие през цялото лято.

Най-престижната ни група за мъжки фолклор „Нашенци“ с художествен ръководител Димитър Гайдаров доказа и през последната година своите певчески качества с участията в концертите по повод 3 март, празника Трифон Зарезан, в празника на град Крън, във Великденския концерт на град Крън, в празника на билките Еньовден, в коледния концерт на читалището. Със заслужено почетно първо място мъжете се прибраха от Четвърти национален фолклорен конкурс „Димитър Гайдаров (1906-1989)“ в гр. Казанлък. В III Музикален и Танцов фестивал „Фолклорна плетеница“ 2022 в гр. Китен, МФПГ „Нашенци“ грабнаха златния трофей. Взеха златен медал и в XII-ти Национален събор на българското народно творчество Копривщица. Купа и диплом за първо място на групата след участие в Пети национален фестивал „От Игнажден до Коледа – традиции и съвременност“ в с. Преславен. Участие взеха и в откритата сцена на гр. Казанлък площад „Севтополис“ във Фестивал на коледарските състави „Коледен благослов“.

Танцова формация за разучаване на български народни танци „Елтимира“ с художествен ръководител Ренета Стойкова взе участия в коледния концерт на читалището, в празника на град Крън, в Национален кукерски фестивал с. Шейново, в празничното шествие за празника на розата. ТФ „Елтимира“ спечелиха 2-ро място в Пети национален фолклорен конкурс „Димитър Гайдаров (1906-1989)“ в гр. Казанлък. В празника на билките „Еньовден“ в гр. Крън.

В местни и общински празници и инициативи активно се включи групата за художествено слово: за Националния празник на България, в коледния концерт, в Национална кампания „Четяща България“, „Маратон на четенето“, в Празника на розата в Казанлък, за Деня на Народните будители в училището, участието в „Чудонемирчета“, където малките таланти заслужено спечелиха I и II място.

Успешно работим в партньорство с Регионална библиотека „Захари Княжески“, гр. Стара Загора, както и с РЗИ – Стара Загора, които по наша покана изнасяха здравни беседи на различни теми в детската градина, училището и пенсионерския клуб.

В края на месец септември бяхме домакини на обучение - практикум за библиотекари без професионален опит на тема: „Организация на библиотечния фонд” за библиотекари от обществени библиотеки от област Стара Загора.

Изключително ползотворна е работата ни с Тракийско дружество „Капитан Петко Войвода“, ДГ „Еделвайс“, ОУ „Св. Климент Охридски“ и Кметство град Крън, с които съвместно осъществяваме нашите инициативи.

Благодарим на всички, които ни помагаха, подкрепяха, и присъстваха на нашите концерти, мероприятия и инициативи, и бяха съпричастни с богатата ни читалищна дейност.